Aisha

For kvinnenavnet, se Aisha (kvinnenavn)

Aisha Bint Abu Bakr (arabisk: عائشة, `ā'isha, «hun som lever», skrives også som A'ishah, Ayesha eller A'isha, tyrkisk Ayşe; født 613/614 i Mekka, død 678 i Medina) var den yngste konen til profeten Muhammed. Han giftet seg med henne etter at den første konen, Khadija, døde. Ifølge flere hadith skal Aisha ha blitt gift med profeten da hun var 6 år. Ekteskapet skal ha blitt fullbyrdet da hun var 9 år, og var altså et barneekteskap. Profeten var på det tidspunktet 53 år. Hun var hans yndlingskone, selv om aldersforskjellen dem imellom var mer enn 40 år. Hennes alder da profeten døde i 632 var 16 eller 17 år.

Aishas unge alder har i nyere tid vært et stridsspørsmål. Enkelte islamtroende bestrider kildene som sier at hun var 6 år ved ekteskapsinngåelsen, mens andre vektlegger den kjensgjerning at ekteskapet først ble fullbyrdet etter at puberteten hadde inntruffet og at Aisha dermed var som en voksen å regne etter datidens normer. 

Aisha tilbrakte sitt resterende liv som en barnløs enke da Koranen forbød muslimene å gifte seg med profetens koner.

Aisha blir ofte regnet som et forbilde for muslimske kvinner, og i islamske skrifter er hun ofte referert ved tittelen «De troendes Mor» (arabisk: أمّ المؤمنين umm-al-mu'minīn). Hun regnes også som en av de viktigste kildene til kunnskap om Muhammed og islam. Aisha hjalp til i slaget ved Badr, slaget ved Uhud og slaget ved Grøften. Hun var politisk aktiv og støttet de valgte khalifene, og sørget sårt da khalifen Uthman ble myrdet.

Aisha og Profetens bortgang 

Aisha forble, nest etter den avlidne og mye eldre Khadija, Profetens Muhammads yndlingshustru frem til hans bortgang. Når Profeten ble alvorlig syk begynte han å spørre sine hustruer om hvem av dem han skulle besøke, noe de forsto som en forsiktig forespørsel om å bli værende hos Aisha. De samtykket til dette og Profeten gikk bort mens han lå i Aishas armer.

Etter Profetens død engasjerte Aisha seg sterkt i striden om hans etterfølger, og overleverte mye av sin innsikt i Profetens personlige liv og islamsk lære. På grunn av dette blir hun i dag betraktet som en sentral autoritet i sunniislam. Over 2200 hadith tilskrives henne.

Hadith 

Aishas forhold til profeten og deres hjemmeliv er beskrevet i mange hadith. Hisham berettet: "Jeg spurte Aisha, 'Hva pleide Profeten, Allah velsigne ham og gi ham fred, å foreta seg hjemme?' Hun svarte: 'Han gjorde som dere selv gjør hjemme. Han reparerte sandaler og lappet klær og sydde.'" (Al-adab al-mufrad 5401, Bukhari)

Al-Aswad berettet: "Jeg spurte Aisha hva Profeten, Allah velsigne ham og gi ham fred, pleide å foreta seg hjemme. Hun svarte. 'Han holdt seg opptatt med å tjene og ta seg av sin familie, og når det var tid for bønn, sto han opp og dro for å be.'" (Sahih al-Bukhari 6039)Hennes unge alder er dokumentert flere steder:

«Aisha berettet: 'Jeg pleide å leke med dukker i Profetens nærvær, og mine venninner lekte sammen med meg. Når Allahs apostel kom hjem til oss, pleide de å gjemme seg, men Profeten kalte på dem så de skulle leke med meg.'» (Sahih Bukhari 8:73:151)

«Aisha berettet: 'Allahs apostel giftet seg med meg da jeg var seks år gammel, og jeg ble innlemmet i hans hus da jeg var ni år gammel.'» (Sahih Muslim 8:3310)

«Profeten giftet seg med henne da hun var seks år gammel, og han fullbyrdet ekteskapet da hun var ni år gammel. Så forble hun ved hans side i ni år (dvs. frem til hans død).» (Sahih Bukhari 7:62:64)

«Khadija døde tre år før Profeten dro til Media. Han forble der omkring to år, og giftet seg så med Aisha da hun var seks år gammel, og han fullbyrdet ekteskapet da hun var ni år.» (Sahih Bukhari 5:58:236)

Fullbyrdelsen er beskrevet som følger:

«Aisha berettet: 'Profeten forlovet seg med meg da jeg var en pike på seks år. Vi reiste til Medina og bodde hos Harith Kharzraj. Jeg ble da syk, og håret mitt falt av. Senere vokste håret ut igjen, og min mor, Um Ruman, kom til meg mens jeg lekte i en huske med noen andre jenter. Hun ropte på meg, og jeg gikk til henne uten å vite hva som ventet meg. Hun tok meg i hånden og ledet meg til døråpningen til huset. Jeg kunne ikke puste, og da jeg fikk pusten tilbake, tok hun vann og vasket mitt ansikt og hode. Så tok hun meg inn i huset. Inne i huset var det noen Ansari-kvinner som sa: "Beste ønsker og Allahs velsignelse." Min mor overlot meg til dem, og de forberedte meg til ekteskap. Allahs apostel kom til meg på formiddagen og min mor overlot meg til ham, og på det tidspunktet var jeg en pike på ni år.'» (Sahih Bukhari 5:58:234)

At ekteskapet innebar seksuelt samkvem, er også dokumentert:

«Aisha berettet: 'Jeg pleide å vaske sporene av Janaba (sæd) fra Profetens klær, og han hadde for vane å gå til bønn mens de fortsatt bar spor av vann (det fantes fortsatt synlige vannflekker).'» (Sahih Bukhari 1:4:229)

Ekteskapskontrakten ble inngått etter at Muhammed skal ha hatt en drøm hvor han så Aisha innhyllet i silke, og hørte en stemme som sa: «Dette er din kone, så ta sløret av henne.» (Sahih Bukhari 5:58:235)

Nupur Sharma-krisen 

Under en indisk fjernsynsdebatt i 2022 kom Nupur Sharma, talsperson for partiet Bharatiya Janata Party (BJP), med støtende kommentarer om profeten Muhammed og hans mindreårige kone Aisha. Kommentarene utløste en diplomatisk krise og voldelige demonstrasjoner i flere land, hvor menneskeliv gikk tapt. Krisen varte i flere uker.

Se også 

 Barneekteskap

Referanser 

Sahaba
Personer fra Mekka